EURÓPSKA KOMISIA V Bruseli8. 9. 2022 COM(2022) 469 final 2022/0284(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Holandska {SWD(2022) 292 final}



2022/0284 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Holandska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Holandska. V roku 2019 dosahovalo Holandsko hrubý domáci produkt (HDP) na obyvateľa na úrovni 149,8 % priemeru Únie. Reálny HDP Holandska klesol v roku 2020 o 3,9 % a v rokoch 2020 a 2021 kumulatívne vzrástol o 0,8 %. Dlhodobé aspekty s vplyvom na strednodobú hospodársku výkonnosť zahŕňajú makroekonomické nerovnováhy súvisiace s vysokým súkromným dlhom a vysokým prebytkom bežného účtu, deformácie na trhu s bývaním, starnutie obyvateľstva, problémy v oblasti životného prostredia a segmentáciu trhu práce. (2)Rada 9. júla 2019, 20. júla 2020 a 12. júla 2022 adresovala Holandsku odporúčania v kontexte európskeho semestra. Rada odporučila Holandsku znížiť zvýhodňovanie dlhu domácností a deformácie na trhu s bývaním, zabezpečiť, aby druhý pilier dôchodkového systému bol transparentnejší, zvýšila sa jeho medzigeneračná spravodlivosť a odolnosť proti otrasom, a vykonávať politiky na zvýšenie disponibilného príjmu domácností. Holandsku sa okrem toho odporučilo znížiť stimuly pre samostatne zárobkovo činné osoby bez zamestnancov a zároveň podporovať primeranú sociálnu ochranu samostatne zárobkovo činných osôb, riešiť nepravú samostatnú zárobkovú činnosť a znížiť stimuly na využívanie flexibilného a dočasného zamestnania. Holandsku sa takisto odporúčalo posilniť komplexné celoživotné vzdelávanie, zmierňovať vplyv krízy spôsobenej ochorením COVID-19 na oblasť zamestnanosti a sociálnu oblasť, riešiť nedostatok pracovných síl a zručností a posilniť príležitosti na zvyšovanie úrovne zručností a rekvalifikáciu, a to najmä pre osoby na okraji trhu práce a neaktívne osoby. Holandsku sa odporúčalo čím skôr realizovať a podporiť investície verejného a súkromného sektora a zamerať investície na zelenú a digitálnu transformáciu (najmä v súvislosti s digitálnymi zručnosťami). Rada ďalej odporúčala posilniť komplementárne investície do energetickej sieťovej infraštruktúry a ďalej zefektívňovať postupy udeľovania povolení na projekty súvisiace s energiou z obnoviteľných zdrojov, zvyšovať energetickú efektívnosť, a to najmä v prípade budov, a urýchliť investície do udržateľnej dopravy a udržateľného poľnohospodárstva. Holandsku sa ďalej odporúčalo zabezpečiť odolnosť systému zdravotnej starostlivosti, napríklad aj riešením problému nedostatku pracovnej sily a zavádzaním nástrojov elektronického zdravotníctva. Okrem toho sa odporúčalo zabezpečenie účinného dohľadu a presadzovanie rámca boja proti praniu špinavých peňazí. Podľa odporúčania malo Holandsko v roku 2022 sledovať podporné zámery fiškálnej politiky. Holandsko bolo napokon vyzvané, aby rast bežných výdavkov financovaných z vnútroštátnych zdrojov bol v roku 2023 v súlade s celkovo neutrálnymi zámermi politiky, pričom sa zohľadní pokračujúca dočasná a cielená podpora pre domácnosti a firmy, ktoré sú najviac ohrozené zvýšením cien energie, a pre ľudí, ktorí utekajú z Ukrajiny. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa zámerov politiky v roku 2022 bolo v plnej miere vykonané. Významný pokrok sa dosiahol v súvislosti s odporúčaniami týkajúcimi sa investícií do cieľovo orientovaného výskumu a inovácií, ďalej agresívneho daňového plánovania, ako aj zmierňovania hospodárskeho a sociálneho vplyvu krízy spôsobenej ochorením COVID-19. (3)Komisia 23. mája 2022 uverejnila hĺbkové preskúmanie podľa článku 5 nariadenia Európskeho parlamentu a Rady (EÚ) č. 1176/2011 týkajúce sa Holandska. Komisia vo svojej analýze dospela k záveru, že v Holandsku existujú makroekonomické nerovnováhy, najmä zraniteľné miesta súvisiace s vysokým objemom súkromného dlhu a veľkým prebytkom bežného účtu, ktoré majú cezhraničný význam. (4)V odporúčaní Rady o hospodárskej politike eurozóny sa členským štátom eurozóny odporúča, aby prijali také opatrenia, a to aj prostredníctvom plánov obnovy a odolnosti, aby mohli okrem iného naďalej využívať a koordinovať vnútroštátne fiškálne politiky s cieľom s cieľom účinne podporovať udržateľnú a inkluzívnu obnovu. V odporúčaní Rady sa členským štátom eurozóny odporúča tiež podporovať politiky, ktoré bojujú proti agresívnemu daňovému plánovaniu, zabezpečiť účinné aktívne politiky trhu práce, posilniť inkluzívne kvalitné systémy vzdelávania a odbornej prípravy, vytvoriť a v prípade potreby prispôsobiť systémy sociálnej ochrany, monitorovať účinnosť balíkov podporných opatrení pre spoločnosti a posilňovať národné inštitucionálne rámce s cieľom riešiť prekážky brániace investíciám a prerozdeleniu kapitálu. V odporúčaní Rady sa napokon odporúča zabezpečiť makroekonomickú finančnú stabilitu, zachovať úverové kanály a pokračovať v práci na dobudovaní bankovej únie a v práci na digitálnom eure. (5)V súlade s článkom 18 ods. 1 nariadenia (EÚ) 2021/241 Holandsko predložilo Komisii 8. júla 2022 svoj národný plán obnovy a odolnosti. Predloženiu plánu predchádzal proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 nariadenia (EÚ) 2021/241 Komisia posúdila relevantnosť, efektívnosť, účinnosť a koherentnosť plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu. (6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 (ďalej len „mechanizmus“) a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (7)Plnenie plánov obnovy a odolnosti členských štátov bude predstavovať koordinované úsilie zahŕňajúce reformy a investície v rámci celej Únie. Vďaka koordinovanému a súbežnému vykonávaniu a vďaka realizácii cezhraničných a viacnárodných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom

(8)V súlade s článkom 19 ods. 3 písm. a) nariadenia (EÚ) 2021/241 a kritériom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 uvedeného nariadenia, pričom zohľadňuje osobitné výzvy a finančné prostriedky pridelené dotknutému členskému štátu. (9)Plán obnovy a odolnosti zahŕňa opatrenia, ktoré prispievajú ku všetkým šiestim pilierom, pričom niekoľko komponentov sa týka viacerých pilierov súčasne. Takýto prístup pomáha zabezpečiť komplexné zohľadnenie každého piliera koherentným spôsobom. Plán obnovy a odolnosti sa intenzívne zameriava na zelenú transformáciu, a to prostredníctvom opatrení súvisiacich s energetikou a klímou. Očakáva sa, že zelená transformácia sa podporí opatreniami na stimulovanie udržateľnejšej energie vrátane rozšírenia výroby ekologického vodíka a odstránenia prekážok pre rozvoj veternej energie na mori. Ďalšia podpora vyplynie aj z vývoja a využívania plavidiel s nulovými emisiami a rozvoja klimaticky neutrálnej leteckej dopravy. Cieľom plánu obnovy a odolnosti je takisto obnoviť biodiverzitu a znížiť depozície dusíka, čo je jedna z hlavných environmentálnych výziev, ktorým Holandsko čelí. Očakáva sa, že plán obnovy a odolnosti komplexne prispeje k digitálnemu pilieru vďaka opatreniam presadzujúcim inovačné technológie a digitálne zručnosti. Modernizácia informačných technológií vo verejnej správe vrátane súdnictva v kombinácii s opatreniami zameranými na digitálne vzdelávanie a elektronické zdravotníctvo pomáhajú urýchliť digitálnu transformáciu. (10)V prípade niekoľkých komponentov v pláne obnovy a odolnosti existuje potenciál podporovať inteligentný a udržateľný rast v súlade s európskou priemyselnou stratégiou. Plán obnovy a odolnosti obsahuje súbor opatrení vrátane reforiem trhu s bývaním a trhu práce, ktoré sú navrhnuté tak, aby v strednodobom a dlhodobom horizonte zvýšili produktivitu a rast. V pláne obnovy a odolnosti sa predpokladá posilnenie sociálnej súdržnosti prostredníctvom štrukturálnych opatrení na trhu práce, ako aj vo vzdelávacích a v dôchodkových systémoch. Príslušné opatrenia v oblasti vzdelávania a odbornej prípravy zahŕňajú opatrenia na zvýšenie relevantnosti primárneho a sekundárneho vzdelávania, najmä prostredníctvom využívania digitálnych zdrojov. V záujme zmiernenia nepriaznivých otrasov a lepšieho reagovania na krízy sa v pláne obnovy a odolnosti uvádzajú opatrenia, ktoré by mali prispieť k zlepšeniu odolnosti systému zdravotnej starostlivosti, čo zahŕňa aj riziko akútneho nedostatku ľudských zdrojov v sektore starostlivosti. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (11)V súlade s článkom 19 ods. 3 písm. b) nariadenia (EÚ) 2021/241 a kritériom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných Holandsku vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (12)Plán obnovy a odolnosti zahŕňa opatrenia na podporu investícií do zelenej a digitálnej transformácie, čím prispieva k plneniu súvisiacich odporúčaní pre danú krajinu. Pokiaľ ide o digitálnu transformáciu, plán obnovy a odolnosti zahŕňa opatrenia na podporu výskumu a inovácií, ktorých cieľom je mobilizovať investície súkromného sektora do umelej inteligencie a kvantových technológií. Plán obnovy a odolnosti obsahuje tiež opatrenia na uvoľnenie investícií do zelenej transformácie, a to napríklad odstránením prekážok rozvoja veterných parkov na mori, podporou ekologického vodíka a stimuláciou zavádzania tepelných čerpadiel. Zavádzaniu dodatočnej kapacity z obnoviteľných zdrojov energie pomáha aj „zákon o energetike“, ktorý je komplexnou reformou poskytujúcou právny rámec pre potrebné investície zo strany prevádzkovateľov sústav s cieľom upraviť sústavu tak, aby zodpovedala očakávanému nárastu prenosu energie vyrobenej z obnoviteľných zdrojov. Prechod na čistú a efektívnu výrobu a využívanie energie sa ďalej posilňuje balíkom fiškálnych reforiem v oblasti ekologizácie, ktorých cieľom je ovplyvniť správanie občanov a podnikov, aby podporovali zelenú transformáciu. Okrem toho je vyčlenený značný objem finančných prostriedkov na opatrenia určené na zlepšenie energetickej hospodárnosti budov. (13)Plán obnovy a odolnosti zahŕňa dve investície, ktoré sú priamo určené na zmiernenie dôsledkov a základných príčin emisií dusíka. Očakáva sa, že tieto opatrenia budú mať pozitívny vplyv na obnovu biodiverzity a na podporu prechodu na udržateľnejšie poľnohospodárstvo v Holandsku. Okrem toho plán obnovy a odolnosti zahŕňa dôležité investície a reformy na podporu udržateľnej cestnej, železničnej, leteckej a vodnej dopravy. Očakáva sa, že plán obnovy a odolnosti zlepší ponuku bývania s cieľom znížiť nedostatok najmä cenovo dostupných domov. Cieľom dôchodkovej reformy zahrnutej do plánu obnovy a odolnosti je riešiť kľúčovú zraniteľnosť druhého piliera dôchodkového systému, pokiaľ ide o medzigeneračnú spravodlivosť, transparentnosť a odolnosť proti otrasom. (14)Plán obnovy a odolnosti obsahuje niekoľko opatrení zameraných na posilnenie trhu práce, čím sa riešia príslušné odporúčania vydané pre danú krajinu. Po prvé, očakáva sa, že kombinácia viacerých pracovnoprávnych reforiem vrátane zavedenia povinného poistenia pre prípad invalidity a opatrení na boj proti nepravej samostatnej zárobkovej činnosti prispeje k zníženiu motivácie k vykonávaniu samostatne zárobkovej činnosti bez zamestnancov a k vytvoreniu rovnakých podmienok pre samostatne zárobkovo činné osoby a zamestnancov. Po druhé, plán obnovy a odolnosti zahŕňa investície, ktorých cieľom je prispieť k posilneniu príležitostí na zvyšovanie úrovne zručností a rekvalifikáciu. Po tretie, plán obnovy a odolnosti pomáha riešiť nedostatok odborníkov v oblasti informačných a komunikačných technológií (IKT) vďaka investíciám do digitálnych schopností učiteľov a študentov na rôznych úrovniach vzdelávacieho systému, ako aj vďaka financovaniu postgraduálneho a postdoktorandského výskumu v oblasti umelej inteligencie a kvantových technológií. Plán obnovy a odolnosti zahŕňa aj investície, ktoré podľa očakávaní prispejú k zníženiu nedostatku ľudských zdrojov v sektore starostlivosti v čase zdravotnej krízy, ako je napríklad vytvorenie národnej rezervy bývalých zdravotníckych pracovníkov a zvýšenie kapacít intenzívnej starostlivosti. Ďalšie opatrenia sa okrem toho zameriavajú na umožnenie zdravotnej starostlivosti na diaľku prostredníctvom využívania elektronických služieb a na posilnenie výmeny údajov medzi zdravotníckymi zariadeniami a na účely výskumu. (15)Plán obnovy a odolnosti zahŕňa niekoľko reforiem zameraných na účinnejší boj proti agresívnemu daňovému plánovaniu, najmä prostredníctvom zavedenia zrážkovej dane z dividend, úrokov a licenčných poplatkov vyplácaných jurisdikciám s nízkym zdanením a v situáciách, ktoré predstavujú zneužívanie daňových systémov podľa holandských predpisov proti zneužívaniu. Ako doplnok k nedávno prijatým opatreniam v oblasti boja proti praniu špinavých peňazí sú do plánu obnovy a odolnosti zahrnuté opatrenia, ktorých cieľom je vytvoriť prekážky pre páchateľov prania špinavých peňazí a posilniť kapacity v oblasti vyšetrovania a trestného stíhania. (16)Plán obnovy a odolnosti poskytuje dobrý základ pre ďalšie reformy na trhu s bývaním a na trhu práce, dodatočné investície do rozvoja zručností vrátane digitálnych zručností, najmä pre ľudí na okraji trhu práce a neaktívne osoby. (17)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti holandského plánu obnovy a odolnosti, a to bez ohľadu na skutočnosť, že Holandsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020, 2021 a 2022 v súlade so všeobecnou únikovou doložkou Paktu stability a rastu. (18)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Holandsku v rámci európskeho semestra v rokoch 2019, 2020 a 2022, a to najmä v oblasti zelenej, digitálnej a energetickej transformácie, dôchodkového systému, trhu práce, trhu s bývaním, agresívneho daňového plánovania a zdravotnej starostlivosti. (19)Očakáva sa, že riešením uvedených výziev plán obnovy a odolnosti prispeje aj k náprave nerovnováh identifikovaných v odporúčaniach vydaných podľa článku 6 nariadenia (EÚ) č. 1176/2011 v rokoch 2019, 2020 a 2022, s ktorými sa Holandsko stretáva, a to najmä pokiaľ ide o slabé miesta v súvislosti s vysokým objemom súkromného dlhu a veľkým prebytkom bežného účtu. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (20)V súlade s článkom 19 ods. 3 písm. c) nariadenia (EÚ) 2021/241 a kritériom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Holandska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny vplyv krízy spôsobenej pandémiou ochorenia COVID-19, čím posilní hospodársku, sociálnu a územnú súdržnosť a konvergenciu v rámci Únie. (21)Zo simulácií útvarov Komisie vyplýva, že plán obnovy a odolnosti má spolu s ostatnými opatreniami Nástroja Európskej únie na obnovu potenciál zvýšiť do roku 2026 HDP Holandska o 0,4 % až 0,6 %, pričom tento odhad nezahŕňa možný pozitívny vplyv štrukturálnych reforiem, ktorý môže byť významný. Očakáva sa, že plán obnovy a odolnosti v obmedzenej miere prispeje aj k zamestnanosti. Predpokladá sa, že najvýznamnejšie a najtrvalejšie pozitívne účinky na rast a produktivitu v strednodobom až dlhodobom horizonte prinesú opatrenia týkajúce sa vzdelávania, výskumu a vývoja a digitalizácie holandského hospodárstva, ako aj reformy trhu s energiou a trhu práce. (22)V pláne obnovy a odolnosti sa predkladá balík reforiem a investícií v oblasti vzdelávania a zahŕňa aj nové právne predpisy týkajúce sa trhu práce. Vďaka tomu sa očakáva vyriešenie niektorých výziev v týchto oblastiach, čím sa rôznymi spôsobmi prispeje k vykonávaniu Európskeho piliera sociálnych práv. Konkrétne sa očakáva, že reformy trhu práce prispejú k vytvoreniu rovnakých podmienok medzi zamestnancami a samostatne zárobkovo činnými osobami prostredníctvom opatrení na zníženie nepravej samostatnej zárobkovej činnosti a na zlepšenie sociálnej ochrany samostatne zárobkovo činných osôb. Očakáva sa, že dodatočné zdroje na vzdelávanie budú prínosom pre mladých ľudí vďaka investíciám zameraným na zlepšenie digitálnych zručností študentov a učiteľov a na vývoj riešení umelej inteligencie pre vzdelávací proces. Predpokladá sa, že reformy trhu s bývaním stanovené v pláne obnovy a odolnosti a investície do cenovo dostupného bývania a energetickej efektívnosti zlepšia sociálnu súdržnosť. (23)Očakáva sa, že opatrenia na podporu zelenej a digitálnej transformácie prispejú v Holandsku k odolnosti, inováciám a udržateľnosti. Zvýšenie odolnosti sa očakáva predovšetkým v súvislosti s investíciami do ďalšej digitalizácie verejnej správy a logistiky. Očakáva sa, že reformy poskytujúce stimuly pre dekarbonizáciu hospodárstva, investície do výroby energie z obnoviteľných zdrojov a energetickej efektívnosti podporia zelenú transformáciu a znížia zraniteľné miesta vyplývajúce zo závislosti od zahraničných fosílnych zdrojov energie, čím prispejú k odolnosti. Reforma druhého piliera dôchodkového systému by mala podľa predpokladov prispieť k odolnosti dôchodkových fondov voči otrasom. Inštitucionálnu odolnosť podporujú opatrenia zamerané na riešenie problematiky agresívneho daňového plánovania a na účinný boj proti praniu špinavých peňazí. (24)Očakáva sa, že opatreniami zameranými na zlepšenie digitálnej infraštruktúry a udržateľnej mobility sa posilní konvergencia a územná súdržnosť. Investície do železníc a inteligentnej mobility pokrývajú celé územie a očakáva sa, že posilnia integráciu dopravných sietí. Predpokladá sa, že investície na zlepšenie digitálnych zručností podporia územnú súdržnosť, keďže viac členov spoločnosti bude môcť využívať výhody takých pracovných podmienok, ktoré už nie sú viazané na fyzické kancelárske priestory v mestách. Zásada „výrazne nenarušiť“

(25)V súlade s článkom 19 ods. 3 písm. d) nariadenia (EÚ) 2021/241 a kritériom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (26)V súlade s technickým usmernením s názvom Technické usmernenie týkajúce sa uplatňovania zásady „výrazne nenarušiť“ podľa nariadenia o Mechanizme na podporu obnovy a odolnosti, ktoré poskytla Komisia formou oznámenia, Holandsko preukázalo, že žiadne opatrenie zahrnuté do jeho plánu obnovy a odolnosti výrazne nenarúša žiadny environmentálny cieľ. Osobitná pozornosť sa venuje opatreniam, ktorých vplyv na environmentálne ciele si vyžaduje dôkladnú kontrolu. Holandsko v tejto súvislosti poskytlo vecné dôkazy a predpokladá vykonanie zmierňujúcich opatrení s cieľom zabrániť výraznému narušeniu environmentálnych cieľov, pričom tieto opatrenia by mali byť zakotvené v príslušných míľnikoch a cieľoch. Týka sa to najmä investície „Ekologická sila vodíka“, ktorá zahŕňa výrobu a využívanie ekologického vodíka, ako aj investícií do plavidiel vnútrozemskej a námornej plavby pod názvom „Veterná energia na mori“ a „Energetická transformácia vnútrozemskej vodnej dopravy, projekt služieb s nulovými emisiami (ZES)“. Príspevok k zelenej transformácii vrátane biodiverzity (27)V súlade s článkom 19 ods. 3 písm. e) nariadenia (EÚ) 2021/241 a kritériom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu cieľov v oblasti klímy pripadá suma, ktorá predstavuje 47,8 % celkových prostriedkov pridelených na plán, vypočítaná podľa metodiky uvedenej v prílohe VI k uvedenému nariadeniu. V súlade s článkom 17 uvedeného nariadenia je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030. (28)Plán obnovy a odolnosti zahŕňa investície, od ktorých sa očakáva, že významne prispejú k dosiahnutiu cieľov v oblasti dekarbonizácie a energetickej transformácie, ako sa stanovuje v národnom energetickom a klimatickom pláne Holandska, čím prispejú k dosiahnutiu cieľa Únie v oblasti klímy do roku 2030. Plán obnovy a odolnosti podporuje zavádzanie obnoviteľných zdrojov energie prostredníctvom významnej investičnej podpory na odstránenie prekážok rozvoja veterných parkov na mori. Opatrenie „Veterná energia na mori“ sa zameriava na vstupné náklady a náklady na integráciu, ktoré sú nevyhnutnými predpokladmi na zavedenie takýchto parkov, ako je zaistenie námornej bezpečnosti, zlepšenie stavu prírody a ochrana druhov, ako aj integrácia do sústavy na pevnine a do ekosystému. Plán obnovy a odolnosti zahŕňa aj investície do výskumu a vývoja a inovačného úsilia na podporu rozširovania výroby obnoviteľného vodíka ako prostriedku na dekarbonizáciu priemyslu a letectva. Pokiaľ ide o energetickú efektívnosť, proces znižovania emisií CO2 v budovách urýchľujú investície zamerané na obmedzenie energetickej spotreby budov a postupné vyraďovanie zariadení na výrobu energie a vykurovanie využívajúcich fosílne palivá. Investícia „Umožnenie nových stavebných projektov“ v pláne obnovy a odolnosti pomáha zvýšiť odolnosť obytných štvrtí voči dôsledkom zmeny klímy. Z hľadiska environmentálnej transformácie sa očakáva, že plán obnovy a odolnosti priamo prispeje k zachovaniu biodiverzity investíciami do obnovy oblastí v rámci sústavy Natura 2000 prostredníctvom opatrenia „Program príroda“ a „Schéma pomoci na obnovu ošipární“. Plán obnovy a odolnosti napokon zahŕňa aj účelové investície na podporu prechodu na čistú a udržateľnú mobilitu prostredníctvom investícií, a to od investícií do vnútrozemských plavidiel s nulovými emisiami cez investície do inteligentných dopravných značiek až po zavedenie Európskeho systému riadenia železničnej dopravy (ERMTS). (29)Investície sú doplnené a posilnené rozsiahlym balíkom štrukturálnych reforiem v oblasti energetiky, ktorých cieľom je motivovať podniky a domácnosti k prechodu na udržateľnejšie zdroje energie. „Zákon o energetike“ podľa predpokladov poskytne právny rámec potrebný na to, aby prevádzkovatelia sústavy mohli uskutočňovať investície s cieľom prispôsobiť sústavu zvyšujúcim sa dodávkam energie z obnoviteľných zdrojov. Tento zákon by mal navyše zefektívniť postupy udeľovania povolení a realizácie projektov v oblasti energie z obnoviteľných zdrojov. Opatrenia „Zákon o energetike“ a „Zavedenie a sprísnenie poplatkov priemyslu za CO2“ podľa predpokladov uľahčia dekarbonizáciu priemyslu zrušením oslobodenia od dane pre sektory produkujúce vysoké emisie a stanovením minimálnej ceny za emisie CO2 podľa priemyselného odvetvia v prípade, že cena stanovená európskym systémom obchodovania s emisiami (ETS) klesne pod určitú prahovú hodnotu. Očakáva sa, že ďalším súborom reforiem sa znížia emisie CO2 z cestnej a leteckej dopravy. Cieľom opatrenia „Reforma zdaňovania vozidiel“, ktoré zahŕňa zavedenie dane z najazdených kilometrov a postupné zrušenie oslobodenia od DPH pre dodávky s pohonom na fosílne palivá, a opatrenia „Zvýšenie dane z leteckej dopravy“ je obmedziť mobilitu využívajúcu fosílne palivá. Príspevok k digitálnej transformácii (30)V súlade s článkom 19 ods. 3 písm. f) nariadenia (EÚ) 2021/241 a kritériom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 25,6 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241. (31)Opatrenia v pláne obnovy a odolnosti prispievajú k riešeniu výziev, ktorým Holandsko čelí v súvislosti s digitálnou transformáciou. Najmä s cieľom riešiť problémy súvisiace s dopravným preťažením mobility obsahuje plán obnovy a odolnosti opatrenia na modernizáciu systémov riadenia dopravy, ako aj digitalizáciu logistických procesov. Pokiaľ ide o štrukturálny nedostatok kvalifikovaných odborníkov v oblasti IKT, plán obnovy a odolnosti obsahuje opatrenia na posilnenie digitálnych kapacít študentov a učiteľov z rôznych úrovní vzdelávacieho systému, ako aj štipendijný program v oblasti umelej inteligencie. (32)Očakáva sa, že reformy a investície z plánu obnovy a odolnosti prispejú v Holandsku k digitálnej transformácii aj v iných oblastiach. Plán obnovy a odolnosti prispieva k ďalšej digitalizácii verejnej správy prostredníctvom reformy na zvýšenie transparentnosti ústrednej štátnej správy a iných verejných služieb uľahčením digitálneho prístupu k dokumentom, ako aj investíciami do digitalizácie systému súdnictva a modernizácie IT systémov ústrednej štátnej správy. Cieľom plánu obnovy a odolnosti je okrem toho urýchliť rozvoj využívania kvantových technológií a vytvoriť sieť pre výskum a obchodné činnosti súvisiace s kvantovou výpočtovou technikou. Ďalšie opatrenia na podporu inovačných technológií zahŕňajú investície do rozšírenia využívania systémov umelej inteligencie v hospodárstve. (33)Digitalizácia je ako prierezová téma prítomná aj v opatreniach v pláne obnovy a odolnosti s využitím digitálnych riešení, ktoré majú pomôcť dosiahnuť ciele v oblasti klímy, a to aj prostredníctvom digitalizácie dopravy. Plán obnovy a odolnosti podobne zahŕňa opatrenia na podporu digitalizácie vzdelávania a elektronického zdravotníctva. Trvalý vplyv (34)V súlade s článkom 19 ods. 3 písm. g) nariadenia (EÚ) 2021/241 a kritériom 2.7 prílohy V k nemu sa očakáva, že plán obnovy a odolnosti bude mať na Holandsko do značnej miery (hodnotenie A) trvalý vplyv. (35)Holandsko v rámci svojho plánu obnovy a odolnosti štrukturálne rieši prvky svojho daňového systému, ktoré sa využívajú na agresívne daňové plánovanie, a to rozšírením zrážkových daní aj na úroky, licenčné poplatky a dividendy vyplácané v krajinách s nízkym daňovým zaťažením. Očakáva sa, že opatrenia zahrnuté do digitálneho komponentu plánu obnovy a odolnosti povedú k trvalému zlepšeniu efektívnosti verejných služieb. Opatrenia uvedené v pláne obnovy a odolnosti sú v súlade s programom vlády vyjadreným v koaličnej zmluve na roky 2021 – 2025. Očakáva sa, že kľúčové reformy trhu práce a trhu s energiou, ako aj reforma dôchodkového systému budú mať štrukturálny vplyv na hospodárstvo aj po časovom rámci Mechanizmu na podporu obnovy a odolnosti. (36)Predpokladá sa, že digitálne a technologicky zamerané investície v pláne obnovy a odolnosti budú prínosom pre holandské hospodárstvo v dlhodobom horizonte. Investície zamerané na budúcnosť smerujúce do digitalizácie holandského hospodárstva, napríklad prostredníctvom rozsiahlejšieho využívania umelej inteligencie alebo kvantovej výpočtovej techniky, budú mať podľa očakávaní dlhodobý vplyv na konkurencieschopnosť a produktivitu, pričom sa očakáva, že investície na podporu rozvoja digitálnych zručností prispejú v strednodobom horizonte k riešeniu nedostatku odborníkov v oblasti IKT v mnohých sektoroch hospodárstva. Takisto sa očakáva, že investíciami do ponuky bývania v Holandsku sa v nasledujúcom desaťročí zlepší trh s obytnými nehnuteľnosťami. (37)Plán obnovy a odolnosti obsahuje aj reformy, ktoré prospejú holandskému hospodárstvu z dlhodobého hľadiska. Očakáva sa, že reforma dôchodkového systému zabezpečí nadčasový dôchodkový systém odolný voči otrasom pre súčasné i budúce generácie. Reforma zákona o energetike podľa predpokladov dlhodobo ovplyvní zelenú transformáciu tým, že poskytne právny rámec pre investície potrebné na prispôsobenie sa očakávanému nárastu prenosu energie vyrobenej z obnoviteľných zdrojov energie. Trvalý vplyv plánu obnovy a odolnosti sa môže posilniť aj synergiami medzi plánom obnovy a odolnosti a inými programami financovanými z fondov politiky súdržnosti. Monitorovanie a realizácia (38)V súlade s článkom 19 ods. 3 písm. h) nariadenia (EÚ) 2021/241 a kritériom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (39)V pláne obnovy a odolnosti sa predstavuje administratívna organizácia na jeho vykonávanie, poskytuje sa prehľad plánovaných režimov monitorovania a podávania správ a identifikujú sa aktéri vrátane ich úloh a zodpovednosti. Ako koordinačný orgán pôsobí riaditeľstvo pre programy Mechanizmus na podporu obnovy a odolnosti na ministerstve financií. Riaditeľstvá pre programy na príslušných ministerstvách sú poverené vykonávaním a monitorovaním reforiem a investícií v rámci svojej oblasti. Míľniky a ciele opatrení zahrnutých do plánu obnovy a odolnosti sa podľa plánu zahrnú do prílohy k ročným plánom rôznych ministerstiev. (40)Míľniky a ciele spojené s reformnými a investičnými opatreniami zahrnutými do plánu obnovy a odolnosti sú jasné a realistické a navrhované ukazovatele pre tieto míľniky a ciele sú relevantné, prijateľné a spoľahlivé. Opatrenia zahrnuté do plánu obnovy a odolnosti sú podporované míľnikmi a cieľmi rozvrhnutými na celú realizačnú fázu, hoci vykonanie viacerých kľúčových reforiem je naplánované až na roky 2025 alebo 2026, pričom niektoré najväčšie investície sa majú podľa očakávaní naplno prejaviť v roku 2025 a 2026. Míľniky a ciele sú relevantné aj pre už dokončené opatrenia, ktoré sú oprávnené podľa článku 17 ods. 2 nariadenia (EÚ) 2021/241. Na odôvodnenie žiadosti o vyplatenie sa vyžaduje uspokojivé plnenie míľnikov a cieľov v priebehu času.

(41)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci Nástroja technickej podpory zriadeného nariadením Európskeho parlamentu a Rady (EÚ) 2021/240 možno požiadať o technickú podporu, ktorá má pomôcť členským štátom pri realizácii ich plánu obnovy a odolnosti. Výpočet nákladov (42)V súlade s článkom 19 ods. 3 písm. i) nariadenia (EÚ) 2021/241 a kritériom 2.9 prílohy V k nemu je odôvodnenie uvedené v pláne obnovy a odolnosti týkajúce sa výšky odhadovaných celkových nákladov na plán do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (43)Holandsko vo všeobecnosti poskytlo podrobné rozpisy individuálnych odhadov nákladov na investície a reformy vrátane súvisiacich nákladov zahrnutých do plánu obnovy a odolnosti. Z posúdenia nákladov vyplýva, že väčšina nákladov v rámci plánu obnovy a odolnosti je primeraná a realistická. Dôkazy na podporu odhadov nákladov poskytujú primerané vysvetlenie hlavných nákladových faktorov navrhovaných opatrení, hoci úroveň a hĺbka poskytnutých dôkazov sa v jednotlivých opatreniach líši. V súvislosti s hlavnými nákladovými faktormi boli zväčša predložené predchádzajúce projekty, údaje zo skutočných verejných obstarávaniach alebo iné údaje o porovnateľných nákladoch, pričom slúžili ako referenčná hodnota pre odhady nákladov. V niektorých prípadoch sú len obmedzené podrobnosti o metodike a predpokladoch použitých na vypracovanie odhadov nákladov, čo bráni celkovému kladnému posúdeniu odhadov nákladov. V prípade väčšiny opatrení Holandsko takisto poskytlo podrobnú sprievodnú dokumentáciu na podporu odôvodnení a dôkazov týkajúcich sa odhadov nákladov. Pri niektorých opatreniach však súvislosť medzi odôvodnením a samotnými nákladmi nie je úplne jasná. Holandsko poskytlo dostatok informácií a záruk na zaistenie toho, že náklady na plán obnovy a odolnosti sa nebudú financovať z iných prostriedkov Únie. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému vnútroštátnemu hospodárskemu a sociálnemu vplyvu. Ochrana finančných záujmov Únie (44)V súlade s článkom 19 ods. 3 písm. j) nariadenia (EÚ) 2021/241 a kritériom 2.10 prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom Únie vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu rozpočtu Únie v súlade s nariadením Európskeho parlamentu a Rady (EÚ, Euratom) 2020/2092. (45)Systém kontroly a opatrenia navrhované v pláne obnovy a odolnosti Holandska sú založené na spoľahlivých procesoch a štruktúrach uplatňovaných v existujúcom vnútroštátnom rámci. V tomto pláne obnovy a odolnosti sú jasne identifikovaní aktéri, ich úlohy a zodpovednosť za vykonávanie úloh vnútornej kontroly. Plánuje sa, že funkcia koordinačného orgánu bude pridelená osobitnému riaditeľstvu pre programy Mechanizmu na podporu obnovy a odolnosti na ministerstve financií, ktoré ako také je zodpovedné za ochranu finančných záujmov Únie. Vykonávacie orgány, ako sú ministerstvá, agentúry alebo konzorciá, budú prostredníctvom čiastkových vyhlásení potvrdzovať ochranu finančných záujmov Únie a platnosť vykazovaných údajov o míľnikoch a cieľoch. Tieto čiastkové vyhlásenia budú overovať a podpisovať riaditeľstvá pre finančné a hospodárske záležitosti každého ministerstva. Orgán auditu auditdienst rijk, nezávislý útvar ministerstva financií, bude vykonávať pravidelné audity systémov riadenia a kontroly vrátane kontroly vecnej správnosti. (46)Systém kontroly a iné relevantné opatrenia vrátane zberu a sprístupňovania všetkých štandardizovaných kategórií údajov stanovených v článku 22 ods. 2 písm. d) nariadenia (EÚ) 2021/241 sú primerané, pokiaľ ide o predchádzanie korupcii, podvodom a konfliktom záujmov, ich odhaľovanie a nápravu pri využívaní finančných prostriedkov a pokiaľ ide o zabraňovanie dvojitému financovaniu na základe nariadenia (EÚ) 2021/241 a z iných programov Únie. Okrem toho by sa mal stanoviť míľnik pre vývoj systému centrálneho registra, v ktorom by sa uchovávali všetky informácie týkajúce sa splnenia míľnikov a cieľov, ako aj zbierka všetkých údajov stanovených v článku 22 ods. 2 písm. d) nariadenia (EÚ) 2021/241 a prístupy k nim. Tento míľnik by sa mal dokončiť pred podaním prvej žiadosti o platbu. (47)Administratívne kapacity ústredných útvarov poverených vykonávaním a koordináciou plánu obnovy a odolnosti, konkrétne riaditeľstvo pre programy na ministerstve financií, audítorský orgán a riaditeľstvá pre finančné a hospodárske záležitosti príslušných sektorových ministerstiev, sú primerané na vykonávanie svojich plánovaných funkcií a úloh. V súvislosti s formálnym prijatím právneho mandátu koordinačného a audítorského orgánu zapojeného do vykonávania nariadenia (EÚ) 2021/241 boli zahrnuté dva míľniky. Tieto míľniky by sa mali dokončiť pred podaním prvej žiadosti o platbu. Koherentnosť plánu obnovy a odolnosti (48)V súlade s článkom 19 ods. 3 písm. k) nariadenia (EÚ) 2021/241 a kritériom 2.11 prílohy V k nemu plán obnovy a odolnosti zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (49)Plán obnovy a odolnosti predložený Holandskom je koherentný, obsahuje konzistentné, navzájom sa posilňujúce reformy a investície a medzi jednotlivými komponentmi existujú synergie. Plán obnovy a odolnosti zahŕňa reformy a verejné investičné projekty, ktoré predstavujú súdržné činnosti. Investície a reformy sú štruktúrované na základe šiestich komponentov, z ktorých jasne vyplývajú ich tematické vzťahy a prepojenia. V pláne je zaistená koherentnosť v rámci jednotlivých komponentov, v ktorých sú investície sprevádzané príslušnými reformami, ako aj medzi rôznymi komponentmi plánu. Komponenty odrážajú celkovú ambíciu plánu posilniť pokrok v dvojitej transformácii pri zotavovaní sa z krízy spôsobenej pandémiou ochorenia COVID-19. Rovnosť (50)Plán obnovy a odolnosti obsahuje opatrenia, ktoré podľa predpokladov pomôžu Holandsku riešiť výzvy v oblasti rodovej rovnosti a rovnakých príležitostí pre všetkých. Digitálny komponent obsahuje tri opatrenia, ktorých cieľom je zlepšiť rodovú rovnosť v tomto odvetví uľahčením účasti žien na trhu práce. Cieľom opatrení určených pre trh práce, ktorými sa znižujú inštitucionálne rozdiely medzi samostatne zárobkovo činnými osobami a zamestnancami, je vytvoriť rovnaké podmienky a prispieť k podpore rovnakých príležitostí. Opatrenia na riešenie nerovností vo vzdelávaní zahŕňajú posilnenú podporu pre školy so študentmi zo znevýhodneného sociálno-ekonomického prostredia s cieľom bojovať proti medzerám vo vzdelávaní v dôsledku pandémie ochorenia COVID-19. Očakáva sa, že podpora mladých ľudí vrátane tých, ktorí pochádzajú zo zraniteľných skupín, takisto prispeje k väčšej rovnosti príležitostí, a to prostredníctvom činností odbornej prípravy a profesijného poradenstva. Vlastné posúdenie bezpečnosti (51)Holandsko poskytlo stručné vlastné posúdenie bezpečnosti v súlade s článkom 18 ods. 4 písm. g) nariadenia (EÚ) 2021/241 ako súčasť investičného opatrenia „Prelomové IT“. Toto opatrenie sa týka celkovej revízie interných počítačových systémov ministerstva obrany. Zahŕňa príslušné záruky kybernetickej bezpečnosti v súlade s právom Únie a vnútroštátnym právom. Plán obnovy a odolnosti nezahŕňa investície do sietí 5G ani sietí s veľmi vysokou kapacitou. Cezhraničné a viacnárodné projekty (52)Plán obnovy a odolnosti obsahuje niekoľko investičných opatrení s významným cezhraničným rozmerom. V spolupráci s inými krajinami sa nevykonávajú žiadne projekty, ale pri viacerých projektoch sa predpokladajú pozitívne účinky presahovania do iných členských štátov, ako napríklad v prípade investície „Transformujúce sa letectvo“, ktorej cieľom je zníženie emisií z leteckej dopravy, a v prípade projektu Európskeho systému riadenia železničnej dopravy, ktorý má zosúladiť systém monitorovania vlakov s európskou normou pre ochranu a kontrolu vlakov. Konzultačný proces (53)Prvá koncepcia plánu obnovy a odolnosti bola uverejnená 28. marca 2022. Príslušné zainteresované strany poskytli poradenstvo a informácie počas následného konzultačného procesu. To zahŕňalo stretnutia s verejnými orgánmi [na úrovni obcí, provincií, vodohospodárskych združení (t. j. organizácií zodpovedných za riadenie vodných zdrojov v Holandsku)], so sociálnymi partnermi a s organizáciami, ktoré sa usilujú o podporu rodovej rovnosti a rovnakých príležitostí pre všetkých. Okrem toho bola uverejnená online konzultácia, v rámci ktorej sa občania mohli vyjadriť k prvej koncepcii holandského plánu obnovy a odolnosti. Konzultácie so zainteresovanými stranami viedli k niektorým zmenám plánu, napríklad k nahradeniu opatrenia „Stimulácie hybridných tepelných čerpadiel“ opatrením „Investičná dotácia na udržateľnú energiu a úsporu energie (ISDE)“, a to v reakcii na pripomienky ďalších príslušných orgánov. Do realizácie investícií a reforiem zahrnutých v pláne obnovy a odolnosti je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán.